لاہور (مانیٹرنگ ڈیسک) پاکستان کرکٹ بورڈ نا چیف ایگزیکٹیو وسیم خان پارینے کہ داسہ پاکستان نا حالیت آک جتا ءُ، تدوک آ سیزن اٹ سری لنکا بنگلہ دیش و ایم سی سی آن پد کیہی ٹیمک پاکستان آ بسوسُر ۔ درملکی ٹیم تا پاکستان نا بارواٹ خیال آک بدل مننگ اٹی ءُ ۔ درملکی ٹیمک سمجھرہ کہ پاکستان اٹ بایدے کرکٹ مرے ۔ ای 2019ء ٹی پاکستان کرکٹ بورڈ اٹ بسوسُٹ ۔ اوکان پد کیہی ٹیمک پاکستان نا دورہ ءِ کرینو و کیہی پین ٹیم بریرہ ۔ اسہ انٹرویو سے ٹی او پارینے کہ پاکستان کرکٹ ٹیم ءِ انگلینڈ آ راہی کننگ نا فیصلہ بھاز سخت ئس ۔ کوویڈ 19 ٹیسٹ نا مثبت بننگ آن پد ذہنی پریشر نا گواچی مسوسُن ۔ وسیم خان پارینے کہ او وخت پی سی بی کن بھاز سخت ءُ وخت اس ئس ۔ او پارینے کہ ویسٹ انڈیز دا وخت آ انگلینڈ آ ہننگ نا فیصلہ ءِ ہراتم اوڑے حالیت آک زیات خراب ئسر ۔ ویسٹ انڈیز نا فیصلہ نا سوب آن ننے ہم تینا فیصلہ ءِ کننگ اٹ آسانی مس ۔ ننے آن ہرفنگک کہ ٹیم ءِ انتئے راہی کریرے، دا سوج ویسٹ انڈیز آن ہم بایدے مرے، دنیائے کرکٹ کن گوازی نا بحالی بھاز اہم ئس ۔ ہندا سوب آن دا فیصلہ ءِ کرین ۔ کوویڈ و کرکٹ ءِ داسہ اوار اوار چلینگوئی ءِ ۔ گلوبل کرکٹ آن بیدس دا فیصلہ نا ہچ ءُ سوب اس الو ۔ سکیورٹی و کوویڈ نا بنداو آ فیصلہ غاک جتاوَ جتاوَ گڑا ءُ ۔ دا وخت آ دانا بدلہ نا سیریز اسے کن کیہی ملک آتون ہیت وگپ کننگ اٹی اُن، پاکستان ٹیم تون دا بھلو وخت اس ارے، حالیت آتا جوانی نا اتنظار اُن ۔ تدوک آ دے اسہ ویڈیو کلہو اسے ٹی او پارینے کہ پاکستان کرکٹ بورڈ ٹی ٹونٹی ورلڈ کپ و ایشیا کپ نا کینسل مننگ آن پد حکمت عملی جوڑ کننگ ءِ بنا کرین ۔
